KOMISIJOS REGLAMENTAS (ES) Nr. 1266/2009
2009 m. gruodžio 16 d.
kuriuo dešimtąjį kartą su technikos pažanga derinamas Tarybos reglamentas (EEB) Nr. 3821/85 dėl kelių transporto priemonėse naudojamų tachografų
(Tekstas svarbus EEE)
EUROPOS KOMISIJA,
atsižvelgdama į Europos Sąjungos sutartį ir į Sutartį dėl Europos Sąjungos veikimo,
atsižvelgdama į 1985 m. gruodžio 20 d. Tarybos reglamentą (EEB) Nr. 3821/85 dėl kelių transporto priemonėse naudojamų tachografų (1), ypač į jo 17 straipsnio 1 dalį,
kadangi:
(1)
Reglamento (EEB) Nr. 3821/85 1 straipsnyje reikalaujama, kad kelių transporto priemonių tachografai būtų gaminami, bandomi, montuojami ir naudojami pagal to reglamento I, IB ir II priedų reikalavimus.
(2)
Reglamento (EEB) Nr. 3821/85 5 straipsnyje teigiama, kad valstybė narė turi suteikti tipo patvirtinimą bet kurios rūšies skaitmeniniam tachografui, jeigu jis atitinka Reglamento IB priede nustatytus reikalavimus.
(3)
Reglamento (EEB) Nr. 3821/85 3 straipsnyje reikalaujama, kad valstybėse narėse registruotose atitinkamose transporto priemonėse būtų sumontuotas ir naudojamas tachografas.
(4)
Reglamento (EEB) Nr. 3821/85 IB priede nustatytos techninės skaitmeninių tachografų gamybos, bandymo, montavimo ir patikros specifikacijos.
(5)
Siekiant pagerinti ir patobulinti skaitmeninį tachografą, sumažinti administracinę naštą pramonei ir užtikrinti patikimą informaciją apie vairavimo trukmę ir poilsio laikotarpius transporto priemonių naudotojams ir nacionalinėms kontrolės institucijoms, būtina su technikos pažanga suderinti Reglamento (EEB) Nr. 3821/85 IB priedą.
(6)
Šiuo reglamentu valstybėms narėms neužkertamas kelias suteikti šiame reglamente nustatytus reikalavimus atitinkančios įrangos tipo patvirtinimą netgi prieš tai, kai šis reglamentas pradedamas taikyti, taip siekiant užtikrinti, kad būtų galima greičiau pradėti prekiauti patikimesniais tachografais. Šiuo reglamentu valstybėms narėms neužkertamas kelias suteikti skaitmeninių tachografų atnaujinimo pagal šio reglamento reikalavimus programinės įrangos tipo patvirtinimą.
(7)
Šiame reglamente nereikalaujama pakeisti veikiančio skaitmeninio tachografo, kuris sumontuotas iki reglamento taikymo dienos.
(8)
Skaitmeninių tachografų gamintojai pareiškė, kad visoms šalims leis sąžiningomis bei pagrįstomis sąlygomis be diskriminacijos abipusiškai naudotis visomis būtinomis intelektinės nuosavybės teisėmis.
(9)
Siekiant palengvinti kryžminį pavienių patvirtinto tipo komponentų atitikties patikrinimą ir užtikrinti, kad naujiems skaitmeninių tachografų ar jų komponentų gamintojams nebūtų trukdoma patekti į rinką, būtina nustatyti, kaip taikomi tarptautiniai įvairių komponentų techninės sąveikos standartai.
(10)
Siekiant padėti vežimo veiklos vykdytojams ir transporto įmonėms laikytis savo prievolių pagal 1995 m. spalio 24 d. Europos Parlamento ir Tarybos direktyvą 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo (2), reikia padidinti įmonės užraktų skaičių.
(11)
Siekiant užtikrinti priverstinį vykdymą ir transporto priemonių kontrolinį tikrinimą ir nustatyti vairuotojų tapatybę, į skaitmeninius tachografus reikėtų integruoti daugiau rašmenų rinkinių.
(12)
Siekiant padėti pramonės atstovams, gamintojams ir kontrolės institucijoms identifikuoti dabar rinkoje esančius gamintojus, taip pat kad būtų galima skirti šalis ir susijusius kodus pagal tarptautiniam eismui naudojamų transporto priemonių ženklus, kaip nustatyta 1968 m. Jungtinių Tautų Vienos kelių eismo konvencijoje, kompetentingoje funkcinio suderinamumo bandymų laboratorijoje turėtų būti parengti ir viešame interneto puslapyje skelbiami tinkami sąrašai.
(13)
Siekiant padėti kelių transporto įmonėms vykdyti teisinius įsipareigojimus saugoti atitinkamą informaciją priverstinio vykdymo tikslais, reikėtų nustatyti bendras spausdinimo popieriaus bandymo specifikacijas, kuriomis vadovaujamasi teikiant tipo patvirtinimą.
(14)
Siekiant sumažinti administracinę naštą, taigi ir su skaitmeninių tachografų naudojimu susijusias išlaidas, kurių susidaro veiklos vykdytojams ir vairuotojams, reikėtų supaprastinti tachografų montavimo, aktyvavimo, kalibravimo ir patikros nuostatas ir tas nuostatas taikyti tik toms transporto priemonėms, kurios vairuojamos pagal vairuotojų darbo valandų taisyklės, kaip nustatyta 2006 m. kovo 15 d. Europos Parlamento ir Tarybos reglamente (EB) Nr. 561/2006 dėl tam tikrų su kelių transportu susijusių socialinių teisės aktų suderinimo (3).
(15)
Atliekant periodines patikras ar kitais atvejais, kai reikia apžiūrėti, sukalibruoti, pataisyti ar patikrinti tachografus, dirbtuvėse turėtų būti patikrinta, ar nėra klastojimo įtaisų arba ar tokie įtaisai nenaudojami, ir informacija apie visus tokius atvejus, įskaitant nesamas ar pažeistas plombas, turėtų būti registruojama ir saugoma.
(16)
Automatiškai greičio viršijimo įvykiai turėtų būti registruojami tik skaitmeniniais tachografais, įrengtais M2, M3, N2 arba N3 kategorijų transporto priemonėse, kaip apibrėžta 2007 m. rugsėjo 5 d. Europos Parlamento ir Tarybos direktyvos 2007/46/EB, nustatančios motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus (4), II priede.
(17)
Vadovaujantis Jungtinio tyrimų centro pateikta ataskaita (Ataskaita dėl bandymų pakenkti skaitmeninio tachografo saugumui ir pavojų, susijusių su lengvųjų krovinių transporto priemonėse montuotinų adapterių naudojimu), elektroninių duomenų perdavimas tarp transporto priemonės judėjimo šaltinio ir judesio jutiklio turėtų būti apsaugotas nuo klastojimo, pavyzdžiui, naudojant magnetus, o transporto priemonės judėjimo duomenis turėtų patvirtinti papildomi ir nepriklausomi vidaus arba išorės šaltiniai.
(18)
Siekiant skaitmeninių tachografų sistemos apsaugos vientisumo ir patikimumo, labai svarbu užtikrinti, kad vairuotojams išduodamos tachografų kortelės būtų vienintelės. Kad vairuotojai negalėtų kreiptis dėl daugiau negu vienos galiojančios kortelės arba turėti daugiau negu vieną galiojančią kortelę, tarp valstybių narių turėtų vykti elektroniniai duomenų mainai.
(19)
Turėtų būti supaprastinta ir paaiškinta žmogaus ir mašinos sąveika, leidžianti rankiniu būdu įrašyti informaciją apie veiklą, kai vairuotojai yra ne savo transporto priemonėje ir tuo metu negali registruoti savo veiklos vairuotojo kortelėse.
(20)
Vairuotojams būtų naudinga, jei skaitmeninio tachografo ekrane jiems būtų rodoma papildoma neprivaloma informacija ir sulaikomi perspėjimai, kai vairuojant transporto priemonę netaikomos taisyklės (nekontroliuojama).
(21)
Laikas, kurio reikia duomenims perkelti iš tachografo, turėtų būti sutrumpintas patobulinant technines sąsajas.
(22)
Kad būtų išlaikytas sistemos patikimumas (atsižvelgiant į tai, kad dabar naudojami apsaugos mechanizmai pasens), tachografų tipo patvirtinimo proceso tęstinumui užtikrinti reikia imtis specialių priemonių.
(23)
Siekiant užtikrinti, kad tikrinant kelyje būtų galima nustatyti vairavimo būdus ir tikrus vairavimo įrašus, reikėtų supaprastinti vairavimo trukmės apskaičiavimą ir veiklos laikotarpių apvalinimą iki vienos minutės.
(24)
Šiame reglamente nustatytos priemonės atitinka pagal Reglamento (EEB) Nr. 3821/85 18 straipsnį įsteigto komiteto nuomonę.
(25)
Todėl Reglamentas (EEB) Nr. 3821/85 turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 3821/85 IB priedas iš dalies keičiamas, kaip nustatyta šio reglamento priede.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Reglamentas taikomas nuo 2011 m. spalio 1 d. Tačiau priedo 3.1, 3.8, 3.9, 3.11, 3.20, 8.2, 9.2, 12.3, 12.4 ir 13 punktai taikomi nuo 2012 m. spalio 1 d., o 7.2, 7.3 ir 7.5 punktai - nuo įsigaliojimo datos.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2009 m. gruodžio 16 d.